section_heading: O Društvu
paragraph_text: Osnivačka skupština Udruženja reproduktivnih muzičara Hrvatske (URMUH, današnjega HDGU) održana je 21. srpnja 1945. Iako nije sačuvan zapisnik, zna se da je skupština održana u prostorijama Hrvatskoga glazbenog zavoda, da je za prvoga predsjednika bio izabran Milan Sachs te da je odmah utemeljen i Sud časti, čiji je zadatak bio provjeriti držanje budućeg članstva tijekom rata. Kao što će se pokazati ubrzo nakon utemeljenja, brojne su bile i socijalne potrebe članstva na koje se naporom upravnih tijela Društva nastojalo pozitivno utjecati, pa se i taj socijalni aspekt ukazao kao jedan od bitnih razloga udruživanja.